RHAN 5 Canslo Cofrestriad

15 Cais i ganslo cofrestriad
1 Yn y rheoliad hwn—
ystyr “cais i ganslo” (“application for cancellation”) yw cais gan y person cofrestredig o dan adran 15(1)(b) o’r Ddeddf i gofrestriad y person hwnnw gael ei ganslo;
ystyr “dyddiad effeithiol arfaethedig” (“proposed effective date”) yw’r dyddiad y mae’r person cofrestredig yn gofyn amdano fel y dyddiad y mae’r canslo y gwneir cais amdano i gael effaith; ac
ystyr “hysbysiad o gais i ganslo” (“notice of application for cancellation”) yw hysbysiad gan y person cofrestredig sy’n datgan bod y person cofrestredig wedi gwneud cais i ganslo neu’n bwriadu gwneud cais o’r fath.
2 Rhaid i gais i ganslo—
(a) bod yn ysgrifenedig ar ffurf a gymeradwyir gan yr awdurdod cofrestru;
(b) cael ei anfon neu ei ddanfon i’r awdurdod cofrestru heb fod yn llai na 3 mis cyn y dyddiad effeithiol arfaethedig neu unrhyw gyfnod byrrach (os oes un) cyn y dyddiad hwnnw y cytunir arno â’r awdurdod cofrestru; ac
(c) cael ei anfon gyda’r wybodaeth a bennir ym mharagraff (4).
3 Os yw’r person cofrestredig yn gwneud cais i ganslo, rhaid i’r person cofrestredig, heb fod yn fwy na saith niwrnod ar ôl hynny, roi hysbysiad o’r cais i ganslo i bob un o’r personau a bennir ym mharagraff (4)(d), ac eithrio person y rhoddodd y person cofrestredig hysbysiad o’r fath iddo o fewn 3 mis cyn gwneud y cais i ganslo.
4 Mae’r wybodaeth a ganlyn wedi ei phennu—
(a) y dyddiad effeithiol arfaethedig;
(b) datganiad ynghylch yr wybodaeth a ddarperir gan y person cofrestredig i gleifion ynghylch practisau deintyddol tebyg yn eu hardal;
(c) rhesymau’r person cofrestredig dros wneud y cais i ganslo;
(d) manylion unrhyw hysbysiad o gais i ganslo a roddwyd i unrhyw un neu ragor o’r personau a ganlyn;
(i) cleifion; ac
(ii) personau yr ymddengys i’r person cofrestredig eu bod yn gynrychiolwyr defnyddwyr gwasanaethau;
(e) pan na fo’r person cofrestredig wedi rhoi’r hysbysiad y cyfeirir ato yn is-baragraff (d), datganiad ynghylch a oedd unrhyw amgylchiadau a ataliodd y person cofrestredig rhag rhoi’r hysbysiad hwnnw cyn y dyddiad y gwnaeth y person cofrestredig gais i ganslo neu a’i gwnaeth yn anymarferol iddo ei roi.